Tre svømmere fra Aalborg stiller op til VM.

Aalborg Svømmeklub har hele tre deltagere med, når VM i svømning starter om fire dage i Ungarn. Og det er faktisk lidt af en sjældenhed, at en svømmeklub i Danmark har så mange deltagere til et stort internationalt mesterskab. En af dem er 22-årige Helena Rosendahl Bach. - Det er fedt. Jeg elsker at komme ud og konkurrere mod de allerbedste i verden, og se hvad jeg selv kan. Det kommer helt sikkert til at kilde i maven, men det er det, jeg godt kan lide ved det, siger Helena Rosendahl Bach. Svømmeren, der kom til Aalborg for et år siden er en del af en trio af kvindelige svømmere fra Aalborg Svømmeklub, der tirsdag tager til Budapest i Ungarn for at deltage i verdenmesterskaberne på langbane. De to andre VM-deltagere fra Aalborg Svømmeklub er Camille Lily Mei Cheng fra Hong Kong og islandske Snæfridur Sol. - Jeg synes, det er mega fedt, fordi der er sådan et stærkt miljø. Især pigesiden er rigtig stærk. Vi har rigtig mange, der kan presse hinanden, og vi er gode til at bakke hinanden op, forklarer Snæfridur Sol, da TV2 Nord møder hende på bassinkanten i Nørresundby Svømmeland. Kræver hårdt arbejde Ifølge Dansk Svømmeunion, så hører det til sjældenhederne, at samme klub har hele tre deltagere med ved et VM, der er årets største svømmebegivenhed. - Der skal også arbejdes for sagen. Der er mange andre svømmeklubber i Danmark, der prøver på virkelig at gøre noget og være med internationalt. Det kræver helt sikkert en stor portion arbejde. Både af de frivillige og hele klubben, men især for svømmerne. De ligger rigtig mange timer herude, fortæller cheftræner i Aalborg Svømmeklub Bjørn Sørensen. Både Helena Rosendahl Bach og Snæfridur Sol var med ved OL sidste år. Ved det kommende VM er der størst forhåbninger til danske Helena Rosendahl Bach. Det 22-årige svømmetalent fik sit gennembrud sidste år med EM-sølv i 200 meter butterfly på kortbane, og en 12 plads ved OL i samme disciplin. - Hun skal ramme dagen, og jeg er ikke i tvivl om, at Helena godt kan gøre det. Det handler om, hun gør det den rigtige dag, og hvis man først er i VM-finalen, så kan alt ske, siger cheftræner Bjørn Sørensen. Helena Rosendahl Bach deltager ved VM i både 200 meter butterfly og 400 meter fri. - Jeg glæder mig helt vildt meget. Jeg tror det bliver fedt. Det er mit første VM nogensinde, så jeg er meget spændt, men på den gode måde. Jeg håber bare, jeg kan gå ud og lave nogle rigtig gode resultater, slutter Helena Rosendahl Bach.